ངོ་མ་བཤད་ན་ཡང་།ཁྱིམ་གྱི་བང་མཛོད་དུ་ཉར་ན་གཡང་གཟི་ཞེས་ཁྱིམ་ཚང་དེ་ལ་གཡང་འཁོར་བ་དང་།ཕྱི་ཡི་ལོངས་སྤྱོད་ཆར་བཞིན་འཕེལ་བ།མི་སུ་ཞིག་གིས་གཟི་འདི་ཉིད་ལུས་ལ་འཆང་ན་གཟི་དཔལ་རྒྱས་པ་དང་།སྟེང་གདོན་དང་གཟའ་ནད་སྲུང་ཐུབ་པ་སྨན་གཞུང་དག་ཏུ་གསུངས་ཡོད་པ།ཡུལ་ལ་བཞག་ན་གཡང་འཁོར་ཞེས་པའི་བཤད་སྲོལ་ཡོད་པ་ཇི་བཞིན།རྒན་པོ་གཡང་སྐྱབས་ཚང་ལ་མཚོན་ན་ཡང་།རྒྱུ་འབྱོར་ལོངས་སྤྱོད་ཀྱི་ཐད་ནས་སྡེ་བའི་བཟང་ཕྱོགས་ཀྱི་གྲས་ཡིན་པ་དང་།མི་ལ་ན་ཚ་དང་ཕྱུགས་ལ་གོད་ཁ་སོགས་ཅི་ཡང་བྱུང་མ་མྱོང་བ་ནི།ཁོང་རྒན་རྒོན་གཉིས་ཀྱིས་ཀྱང་ནམ་རྒྱུན་གཟི་དེ་ལ་འབྲེལ་བ་ཡོད་པར་བསམ་གྱིན་ཡོད་ལ།དོན་དུ་ཡང་དེ་ལྟར་ཡིན་ན་ཐང་།ཀུན་གྱིས་ཀྱང་ཁོང་ཚང་ལ་གཡང་གཟི་ཞིག་ཡོད་པས་གཡང་འཁོར་བ་ཡིན་ཞེས་ཕན་ཚུན་ལབ་གླེང་སྣ་ཚོགས་རླུང་བསེར་བུ་དང་འགྲོགས་ཏེ་གང་སར་འཁུར་གྱིན་ཡོད།